Sultan Sulaiman Shah

Sultan Sulaiman Shah ibni Almarhum Sultan Ibrahim Shah (Jawi:سلطان سليمان شاه ابن المرحوم سلطان إبراهيم شاه; mangkat 1423) ialah Sultan Kedah yang ketujuh. Baginda merupakan putera kepada Sultan Ibrahim Shah dan Tunku Mala. Pada 27 Disember 1373, baginda telah dimasyhurkan sebagai Sultan Kedah dan bersemayam di Kota Siputeh.

 Pentadbiran 
Sultan Sulaiman Shah telah bermuafakat dengan jemaah menteri baginda untuk mengangkat ayahanda saudara baginda, Tunku Azlin sebagai Raja Bendahara Kedah bergelar Tunku Seri Paduka Maharaja Sura.

Pada 24 Julai 1423 bersamaan 15 Syaaban 826 Hijrah, baginda telah mangkat akibat kegeringan, dan dimakamkan di Kota Siputeh.

 Kisah Puteri Lindungan Bulan 
Terdapat sebuah kisah dongeng yang kononnya terjadi sewaktu pemerintahan Sultan Sulaiman Shah. Baginda yang bersemayam di Kota Siputeh, dikisahkan telah berkahwin dengan seorang puteri bernama Puteri Siputeh. Kebijaksanaan dan usaha Puteri Siputeh ini telah menyebabkan kemakmuran dan kemewahan negeri Kedah. Perkahwinan baginda berdua dikurniakan dua orang puteri, di mana salah seorangnya berdarah putih. Paras rupa puteri yang berdarah putih itu sangatlah cantik sehingga baginda sangat sayang akannya.

Pada ketika itu, kerajaan Aceh sedang giat memperluas pengaruhnya di Semenanjung Tanah Melayu, dengan beberapa kerajaan Melayu telah ditawan Aceh. Apabila Raja Aceh mula mengetahui kemakmuran negeri Kedah dan kewujudan puteri Sultan Sulaiman yang cantik dan berdarah putih itu, Raja Aceh berhasrat untuk menakluk Kedah dan mengahwinkan puteranya dengan puteri Kedah itu. Disebabkan kegagalan Aceh untuk menakluki Kedah dengan peperangan, Raja Aceh telah menghantar utusan dengan berbagai hadiah kepada Sultan Sulaiman untuk meminang puteri berdarah putih itu.

Rombongan Aceh itu telah diterima oleh Sultan Sulaiman Shah, namun baginda mengahwinkan puteri baginda yang tidak berdarah putih dengan putera Aceh kerana kasihnya baginda akan puteri baginda yang berdarah putih. Istiadat perkahwinan besar-besaran telah diadakan di Aceh. Tidak lama selepas perkahwinan berlangsung, pada suatu hari, puteri yang baru berkahwin itu terpotong jarinya, lalu tampaklah darahnya yang berwarna merah, bukan berwarna putih. Apabila diketahui Raja Aceh, baginda sangat murka akibat rasa diperdaya oleh Sultan Sulaiman.

Raja Aceh yang ingin menebus malu kemudiannya menghantar angkatan perang bagi menyerang Kedah dan mengambil puteri Kedah yang berdarah putih itu. Lantas, Kedah terus bersiap sedia dan menahan serangan dari Aceh. Tentera Aceh kemudiannya tidak dapat merampas Kota Siputeh lalu berundur ke Pering. Setelah beberapa bulan mengepung Kota Siputeh, bekalan makanan di dalam kota itu terus berkurangan hingga menyebabkan kebuluran dan penyebaran penyakit dalam kalangan penduduk. Setelah tentera Aceh mengetahui keadaan Kota Siputeh yang semakin buruk itu, mereka terus melancarkan serangan mengejut ke atas kota itu, sehingga menyebabkan tentera Kedah terpaksa menyerah kalah. Tentera Aceh kemudiannya terus menuju ke istana Sultan Sulaiman untuk mengambil puteri berdarah putih itu. Namun, mereka terlambat kerana Sultan Sulaiman telah menikam puterinya itu agar tidak diambil askar Aceh. Tentera Aceh berasa marah lalu membunuh kesemua wanita dan kanak-kanak dalam kota itu.

Sultan Sulaiman dan Permaisuri telah ditangkap dan dibawa ke Aceh. Baginda berdua kemudiannya dibicarakan oleh Raja Aceh dan didapati bersalah. Baginda berdua lalu dihukum bunuh di Aceh. Kota Siputeh pula ditadbir Aceh selama beberapa tahun sehingga diambil semula oleh penduduk Kedah. Ratusan tahun selepas itu, penduduk Kota Siputeh telah menjumpai dua kubur dengan nisan yang tertulis "Sultan Sulaiman" dan "Siputih" di sebuah bukit di situ. Ahli sejarah dikatakan berasa keliru bilakah mayat Sultan Sulaiman dan Permaisuri yang dibunuh di Aceh itu telah di bawa dan dimakamkan di Kota Siputeh. Bagi memperingati Puteri Siputeh, penduduk tempatan menamakan tempat itu "Mukim Siputeh" dan menggelar puteri itu "Puteri Lindungan Bulan".

Anakanda
 Sultan Ataullah Muhammad Shah
 Tunku Mansur

Lihat juga
 Sultan Kedah

 Rujukan 

 Pautan luar 
 Salasilah Kesultanan Negeri Kedah Darul Aman 
 Salasilah Duli-Duli Yang Maha Mulia Sultan Kedah Darul Aman semenjak tahun 1136M  

Kategori:Kematian 1423
Kategori:Sultan Kedah abad ke-14
Kategori:Sultan Kedah abad ke-15